Niels Steensgaard
Niels Steensgaard, 7.3.1932-21.7.2013, dansk historiker, professor ved Københavns Universitet 1977-2002. Steensgaard beskæftigede sig især med 1400-1700-t.s verdenshistorie med vægt på konflikter imellem kultur- og samfundsstrukturer, hvorved længere historiske forandringsprocesser forklares. Disputatsen Carracks, Caravans and Companies (1973) om den oversøiske handels gennembrud ca. 1600 er en metodebevidst behandling af et væsentligt kontinuitetsbrud i historien. Steensgaard var stærkt inspireret af Fernand Braudel og dennes tanker om la longue durée.
Niels Steensgaard gav en inspirerende, universalhistorisk oversigt over tiden 1350-1750 på norsk i Aschehougs verdenshistorie 7 og 9 (1984-85) og på svensk i Bra Böckers världshistoria 7 og 9 (1985). I 1980'erne gav det praktiske arbejde anledning til en række metodeteoretiske arbejder.